A5 ดีดบวก 4% ยันเป้ารายได้ปีนี้ 1 พันลบ. หลังกวาดยอดขายทะลัก
A5 เด้งเกือบ 4% ผู้บริหารยันเป้ารายได้ปีนี้ 1 พันลบ. หลังกวาดยอดขายบ้านหรูทะลักกว่า 1 พันลบ. เร่งเดินหน้าหาที่ดินพัฒนาโครงการเพิ่ม
A5 เด้งเกือบ 4% ผู้บริหารยันเป้ารายได้ปีนี้ 1 พันลบ. หลังกวาดยอดขายบ้านหรูทะลักกว่า 1 พันลบ. เร่งเดินหน้าหาที่ดินพัฒนาโครงการเพิ่ม
28 ก.ย. 2565

ผู้สื่อข่าวรายงานว่า วันนี้ (28 ก.ย.65) ราคาหุ้น บริษัท แอสเซท ไฟว์ กรุ๊ป จำกัด (มหาชน) หรือ A5 ณ เวลา 10:37 น. อยู่ที่ระดับ 2.34 บาท บวก 0.08 บาท หรือ 3.54% สูงสุดที่ระดับ 2.34 บาท ต่ำสุดที่ระดับ 2.22 บาท ด้วยมูลค่าการซื้อขาย 32.11 ล้านบาท

ด้าน นายศุภโชค ปัญจทรัพย์ ประธานเจ้าหน้าที่บริหาร A5 เปิดเผยว่า ล่าสุดบริษัทได้จัดงานขายรอบ VVIP Day ในวันที่ 17-18 กันยายนที่ผ่านมา เฉพาะกลุ่มลูกค้าเก่าและผู้ที่ลงทะเบียนให้ความสนใจในโครงการ CINQ ROYAL Krungthep Kreetha (แซงค์ รอยัล กรุงเทพกรีฑา) เป็นบ้านเดี่ยวระดับราคา 50-100 ล้านบาท โดยได้รับผลตอบรับดีเกินคาด ซึ่งเฟสแรกที่เปิดขายสามารถปิดการขายแล้ว (SOLD OUT) กวาดยอดขาย (Presale) เกินกว่า 1,000 ล้านบาท พร้อมยอดจองสิทธิในเฟสต่อไปอีกมากกว่า 20 ราย แม้จะยังไม่ได้เปิดขาย Pre-Sales อย่างเป็นทางการก็ตาม ทั้งนี้โครงการดังกล่าวบริษัทมีแผนเปิดตัวโครงการในไตรมาส 4/2565 ตามแผนที่วางไว้
สำหรับโครงการ แซงค์ รอยัล กรุงเทพกรีฑา  เป็นบ้านเดี่ยวหรู 3 ชั้น ระดับซูเปอร์ลักซ์ชัวรี่ ในพื้นที่กรุงเทพฯ มูลค่าโครงการ 2,700 ล้านบาท บนเนื้อที่เกือบ 29 ไร่ รวมจำนวน 48 ยูนิต ซึ่งมีแบบบ้านให้เลือก 2 แบบ บนเนื้อที่ดินขนาด 117.5-222.3 ตารางวา มีพื้นที่ใช้สอยขนาด 705-1,015 ตารางเมตร ในระดับราคา 50-100 ล้านบาท
“ยอดขายของโครงการ แซงค์ รอยัล กรุงเทพกรีฑา ตอกย้ำถึงแนวโน้มตลาดบ้านหรูที่ยังคงมาแรงอย่างต่อเนื่อง แม้ยังไม่ทันได้เปิด Pre-Sales ก็ยังมีผู้ให้ความสนใจมากขนาดนี้ ทำให้บริษัทต้องปรับแผนเป็นการใหญ่ เร่งหาที่ดินและพัฒนาโครงการใหม่ ๆ เร็วกว่าปกติ ทั้งนี้บริษัทยังมั่นใจในปี 2565 จะสามารถทำยอดรับรู้รายได้ 1,000 ล้านบาท ได้ตามเป้าหมายอย่างแน่นอน” นายศุภโชค กล่าว